Probleemgeboue in Nelson Mandelabaai se dae getel | News24
Probleemgeboue in Nelson Mandelabaai se dae getel
Athol Trollip, uitvoerende burgemeester van die Nelson Mandelabaai Metro, was onlangs op inspeksie by 'n probleemgebou in Westernweg, Sentraal. Foto: FACEBOOK
PROBLEEMGEBOUE in die Nelson Mandelabaai Metro se dae is getel en daar gaan 'n dag kom dat 'n voorbeeld van een gebou gemaak sal word.
Só het Nqaba Bhanga, politieke hoof van menslike nedersettings, verlede Dinsdag op 'n komiteevergadering gewaarsku.
Die komitee het ná sy sitting aanbeveel dat die munisipale bestuurder 'n taakspan saamstel om die instelling van munisipale regulasies oor probleemgeboue te ondersoek.
Daar gaan intussen wel opgetree word teen die eienaar van 'n krotgebou in Port Elizabeth se middestad.
"Die inhegtenisneming van 'n eienaar van een van die (probleem)geboue kan binnekort verwag word. Ons het inspeksie gedoen by 'n gebou in Westernweg naby die Operahuis in Sentraal waar iemand dood is. Daardie gebou is 'n ramp en hou 'n gesondheidsrisiko vir ons mense in."
Volgens Bhanga glo die bestuurders en/of eienaars van die geboue dat hulle bo die munisipaliteit verhewe is. Dié "arrogansie" kan volgens hom nie meer geduld word nie.
"Ons kan nie genade betoon aan mense wat daartoe bygedra het dat die stad verval nie.
"Dwelms is daar (by die gebou in Westernweg) gevind. Kinders en vroue wat dalk vir prostitusie gebruik kan word, is ook daar aangetref.
"Die situasie is baie erg en dit het ons as politici daarvan oortuig dat dringende stappe gedoen moet word."
Stap een vir Bhanga is 'n munisipale verordening om die toestand van geboue in die metropool te reguleer.
Hy sê hoewel die inspeksies van geboue voortgaan, werk menslike nedersettings saam met die gesondheidsdepartement om die gesondheidsrisiko's in die metro se probleemgeboue op te los.
* Raadslede is verlede week op 'n werksessie die geleentheid gebied om vertroud te raak met konsepwetgewing oor probleemgeboue en ruimtelike beplanning.
Dié werksessie is deur raadslede van die portefeuljekomitee oor menslike nedersettings versoek en is die eerste fase van die openbaredeelnameproses waartydens die publiek ook 'n geleentheid sal kry om hul mening te gee oor wat die eindresultaat van die wetgewing moet wees.